stanford-oval/wikipedia huggingface dataset:
ננו-צינורית פחמן

ננו-צינורית פחמן (באנגלית: Carbon nanotube, בראשי תיבות: CNT) היא צינורית זעירה עשויה פחמן טהור, המהווה מולקולה בודדת.
עובי הצינורית נמדד בננומטרים, ואורכה יכול להגיע אף למילימטרים אחדים, כלומר פי מיליון מעובייה. הצינורית מופיעה כתוצר לוואי של תהליכי ייצור תעשייתיים או נוצרת בידי אדם באופן מכוון. קיימים שני סוגי צינוריות: ננו-צינורית פחמן חד-מעטפתית (Single Wall Carbon Nanotube, SWCNT) וננו-צינורית פחמן רב-מעטפתית (Multiple Wall Carbon Nanotube, MWCNT). ננו-צינורית פחמן היא ננו-חומר, כלומר מבנה חומרי זעיר ביותר המשמש בתעשיית הטכנולוגיה הזעירה (ננוטכנולוגיה).
צינורית חד-מעטפתית יכולה להגיע לכל היותר לעובי של ננומטר בודד, כלומר מיליונית  המילימטר, או אחד חלקי חמישים-אלף מעוביה של שערה, ואם תהיה עבה מכך, היא תקרוס או תיסתם. לעומת זאת, צינורית רב-מעטפתית עשויה להגיע לרוחב של עשרות ננומטרים, תוך שמירה על יציבותה ומעבר פתוח דרכה. צינוריות מסוג זה נוצרות תוך כדי תהליכים תעשייתיים. צילומי צינוריות כאלו נתגלו כבר בשנות החמישים, אך פרצו לתודעה רק בשנת 1991.
אפשר לייצר בתהליך כימי ננו-צינוריות אי-אורגניות שאינן מבוססות על פחמן, אלא על יסוד אחר כדוגמת טונגסטן וגופרית. אך מכיוון שהצינוריות עשויות הפחמן הן הרווחות כיום הן בתעשייה והן במחקר, השם "ננו-צינוריות" ללא ציון החומר ממנו הן עשויות מתייחס לרוב לצינוריות עשויות פחמן, וכך גם ראשי התיבות SWNT (ננו-צינורית חד-מעטפתית) ו-MWNT (ננו-צינורית רב-מעטפתית) מתייחסים על פי רוב לצינוריות פחמן.
צינורית זעירה חד מעטפתית SWCNT

השם "ננו צינורית פחמן" מתאר בדרך כלל מבנה צינורי בעל מעטפת יחידה (Single Wall Carbon Nanotube).
צינורית זעירה חד מעטפתית SWCNT > מבנה הצינורית החד מעטפתית

בדומה לגְרַפֶן (יריעה בודדת של גרפיט) ולפֿוּלֶרֶן, הננו-צינורית מורכבת מאטומי פחמן בלבד, שיוצרים רשת של טבעות באמצעות הקשרים הכימיים ביניהם; ובדומה לגרפן ולגרפיט, כל הטבעות בננו-צינורית הן טבעות משושות. בעוד לגרפן צורה מישורית, ולפולרן צורה כדורית, הננו-צינורית היא אַלוטרופּ בעל צורה גלילית.
ניתן בקירוב טוב לתאר צינורית זו כמקטע של יריעת סריג משושה מישורי דו-ממדי, המגולגל לאורך אחד מקווי סימטריית סריגי בראבה שלו, ובכך יוצר סליל של משושים המתחברים זה לזה במדויק, ומתקבל צינור חלול של יריעה המשכית ללא תפר.
חלק מהצינוריות סגורות בשני קצותיהן במבנה כיפתי בעל צורת חצי כדור.[דרוש מקור]
צינורית זעירה רב מעטפתית

קיימות צינוריות רב מעטפתיות העשויות צינור בתוך צינור, בדומה לטבעות העצים. כל צינור בפני עצמו בנוי כמו הננו-צינורית החד-מעטפתית, ובין מעטפת למעטפת קיימים קשרי ואן דר ואלס, המחזקים את המבנה הרב מעטפתי.
תכונות ושימושים

הצינוריות מפגינות חוזק יוצא דופן, תכונות חשמליות ייחודיות ומוליכות חום גבוהה. תכונות אלה הופכות אותן לבעלות פוטנציאל רב לשימוש בתחומים מגוונים, כמו ננוטכנולוגיה, אלקטרוניקה, אופטיקה והנדסת חומרים.
בשל המבנה שלהן, הן משמשות כקצה החוד של מיקרוסקופ מנהור סורק, על מנת להבטיח שלחוד לא יהיה יותר מקצה אחד.
תכונות ושימושים > חוזק

ננו-צינוריות מורכבות מאטומי פחמן בלבד, הקשורים זה לזה בהכלאת מסלולי אלקטרון sp², חישוב היברדיזציה אורביטלית לפיו שלושת האלקטרונים מרמה 2 נמצאים במישור אחד ובזווית של 120 מעלות זה מזה, כלומר שליש עיגול, שהיא הזווית של משושה. מבנה זה יוצר קשר חזק במיוחד בדומה למבנה הקשרים בין הפחמנים בגרפיט, החזק יותר מהכלאת מסלולי sp³ המאפיינים יהלומים.[דרוש מקור]
תכונות ושימושים > מבנה

ננו-צינורית פחמן אידיאלית (בעלת אורך אינסופי) ניתנת לתיאור כסריג של משושים משוכללים על משטח גלילי, שהקודקודים בו הם אטומי פחמן. ייתכנו כמה קיפולים של יריעת גרפן לצינורית:
צינורית פחמן במבנה "כורסה" "כורסא" (armchair), כאשר המסלול על היקף הגליל עובר 2 צעדים של 60° ימינה ואחר כך שני צעדים שמאלה לסירוגין, כך שאלכסון המשושים מופנה לכיוון ההיקף.
"זיגזג" - כאשר המסלול על היקף הגליל עובר מקודקוד לקודקוד בזווית 60° ימינה ושמאלה לסירוגין, כלומר כאשר אלכסון המשושים פונה לכיוון ציר האורך של הצינורית.
היסטוריה

צילומי ננו-צינוריות ראשונים הופיעו במאמר בכתב עת סובייטי לכימיה פיזיקלית משנת 1952, מאת מדענים אשר פיענחו נכונה שמדובר בצינוריות חלולות עשויות פחמן ברוחב ננומטרים בודדים, אך בשעתו משמעות הגילוי וחשיבותו לא הוכרו על ידי חוקרים אחרים והתופעה עצמה לא נחקרה, כפי הנראה עקב חשיפה נמוכה של מחקר סובייטי למערב בתקופת המלחמה הקרה.[דרוש מקור]
בשנת 1976 זיהה מורינוֹבּוּ אֶנדוֹ מהמרכז הלאומי למחקר מדעי בצרפת (CNRS) צינורות חלולים זעירים כגלילי גרפיט חד מעטפתיים, ופיתח תהליך לייצורם באמצעות פאזת אדים (VPCF - Vapor Phase Carbon Fiber). תהליך זה מכונה כיום על שמו תהליך אֶנדוֹ, אך סבורים שהתהליך המקורי שגילה הפיק דווקא צינוריות רב-מעטפתיות ולא חד-מעטפתיות. התהליך שהוא החל לפתח משמש באופן בסיסי, יחד עם שכלולים, לייצור המוני של צינוריות רב-מעטפתיות בימינו.[דרוש מקור]
שלוש שנים מאוחר יותר, בשנת 1979, בכנס הדו-שנתי ה-14 של אוניברסיטת פנסילבניה בעניין פחמן, הציג ג'ון אברמסון ראיות לקיומם של סיבי פחמן זעירים בצורת צינוריות, הנוצרים בקשת חשמלית. אברמסון אפיין את הצינוריות ושיער שניתן לייצרן בסביבת חנקן בלא צורך בלחץ גבוה.
בשנת 1981 פרסם צוות חוקרים סובייטיים תוצאות מחקר עם אפיון כימי ומבני של צינוריות פחמן, הנוצרות מפחמן חד-חמצני בתהליך תרמו-קטליטי פרופורציונלי, כלומר בחימום כמות מדויקת של החומר היסודי בסביבה של חומרים מעוררים. הצינוריות הוצגו בתצלומי מיקרוסקופ אלקטרונים חודר TEM ובניתוח שבירת קרני רנטגן XRD. החוקרים תיארו צינוריות רב שכבתיות שהתגבשו על ידי גלגולם של שכבות גרפן זה על זה לגלילים. הם הציגו שתי אפשרויות למבנה המשושים בשכבות הגרפן: סידור גלילי מדורג הדומה לכורסה (ננוטיוב כורסה) וסידור סלילי מתפתל ספירלי (ננוטיוב כיראלי).
בשנת 1987, רשם הווארד ג. טננט מחברת Hyperion Catalysis מארצות הברית פטנט אמריקאי לייצור "סיבי פחמן גלילי" בעלי "קוטר קבוע של בין כ-3.5 ל 70 ננומטר, באורך 102 פעמים הקוטר, ואת האזור החיצוני של מספר רב של שכבות מתמשכות של אטומי פחמן מסודרים וליבה פנימית נפרדת ...".
הפרסום הגדול והפריצה הניכרת בתחום החלה עם פרסום המאמר של סומיו איג'ימה (אנ') מחברת NEC בשנת 1991. במאמר תיאר את סוגי הצינוריות, את המבנה שלהם, ואת המגבלות והיכולות של כל סוג. למאמר הייתה חשיפה נרחבת, ובעקבותיו הגיע פרץ של מחקר, פיתוחים וחידושים נוספים, ומאמרי המשך. רבים מחשיבים את איג'ימה לממציא השיטה ומגלה התופעה.
צמד חוקרים, ולדימיר קוזניצב ומרק מרטיו, התחקו אחר השתלשלות תולדות הגילויים והמחקרים בעניין הננו-צינוריות והעמידו דברים על דיוקם במאמר מערכת בכתב העת "פחמן" משנת 2006.
ראו גם

בורון ניטריד
נייר באקי
הערות שוליים

1 2 3 4  (באנגלית) על פיתולי פחמן וגרפית מאמר של ליימה סומיו בכתב העת המדעי נייצ'ר (טבע) 1991, (אתר אוניברסיטת הרווארד)
↑  (באנגלית) חלופות מבניות (אלוטרופים) של פחמן (אתר הבי בי סי)
↑  במשפחת צורות זו של מולקולות, משפחת הפולרנים, נכלל גם כדור באקי, שהוא סידור כדורִי סגור של אטומי פחמן, בעל מעטפת של יריעת גרפן.
| --- | --- |
בקרת זהויות :  NLI: 987007572833305171  GND: 4581365-6  LCCN: sh2013002061  LNB: 000288039  NDL: 00722909 
צינורית פחמן במבנה זיגזג
יחסי טנזניה–סין

| יחסי טנזניה – הרפובליקה העממית של סין |
| --- | --- |
טנזניה: הרפובליקה העממית של סין


טנזניה: הרפובליקה העממית של סין
שטח (בקילומטר רבוע)
947,300: 9,596,967.75
אוכלוסייה
69,055,333: 1,418,507,662
תמ"ג (במיליוני דולרים)
79,158: 17,794,782
תמ"ג לנפש (בדולרים)
1,146: 12,545
משטר
רפובליקה: רפובליקה עממית

יחסי טזניה–סין הם היחסים הדו-צדדיים שבין הרפובליקה המאוחדת של טנזניה לבין הרפובליקה העממית של סין. סין ייסדה את יחסיה הרשמיים עם טנגניקה וזנזיבר ב-9 בדצמבר 1961, וב-11 בדצמבר 1963 בהתאמה. כאשר שתי המדינות התאחדו לטנזניה, ב-26 באפריל 1964 היה זה אך טבעי שסין תמשיך את יחסיה עם המדינה החדשה.
יחסים כלכליים

מראשית היחסים הדו-צדדיים בין שתי המדינות, סייעה סין לטנזניה במגוון רחב של תוכניות סיוע כלכלי נדיבות. הפרויקט החשוב ביותר היה פרויקט רכבת TAZARA שנבנתה בשנים 1970–1975 במימון סיני, לצד עובדים וסיוע טכני מהמעצמה מהמזרח. קו הרכבת, שאורכו 1,860 ק"מ מקשר בין זמביה ובירת טנזניה דאר א-סלאם. ממשלת סין שלחה עד כה 56 אלף עובדים וממשיכה לסייע בהפעלת הקו, בעשרות השנים שחלפו.
סחר בפילים

אזרחים סינים מעורבים ברכש פילים ושנהב ממדינות אפריקאיות בהן הפילים בסכנת הכחדה. בנובמבר 2013 נעצרו בדאר א-סלאם 3 אזרחים סינים עם 797 ניבים של פילים.
על פי דו"ח האו"ם הקשר בין הביקוש הסיני להיצע הטנזני הוא מההשפעות ההרסניות ביותר שקיימות בקרב אוכלוסיית הפילים באפריקה:
על פי הערכות שונות ההערכה היא כי בין 56–154 טון שנהב מיוצרים באופן לא חוקי בטנזניה. מתוכם שני שלישים מיועדים לאסיה, ובשנת 2011 היה הדבר שווה 30 מיליון דולר.
מיד לאחר פרסום הממצאים של האו"ם, התייחס סגן השר הטנזני האחראי על משאבי הטבע והתיירות, בתגובה לתלונות האזרחים ואמר כי ממשלת טנזניה תפעל כנגד ציידים ללא כל קשר לארצות מוצאם, אך הוא הוסיף כי ייבחנו בכובד ראש ההשלכות של האכיפה על ההכנסות מתיירות.
הסיוע הסיני לטנזניה

בין השנים 2000 ל-2011, נערכו כ-62 פרויקטים שונים לפיתוח שנתמכו מצד סין. פרויקטים אלו נעים בין מאמצי הממשלה להשיק את הבנק לפיתוח החקלאות בטנזניה, להלוואה של 400 מיליון דולר כדי להקל על הבעיות הכלכליות של מכרה קיווארה, ובניית האצטדיון האולימפי בנג'מין מקאפה, האצטדיון הלאומי של המדינה.
ראו גם

יחסי אינדונזיה-טנזניה
יחסי ארצות הברית-טנזניה
לקריאה נוספת

קרדנל, חואן פבלו; הכיבוש הסיני הדומם; עמוד 49 (בספרדית)
סולת אבוט

| סולת אבוט |
| --- | --- |

מצב שימור
 מצב שימור: בסכנת הכחדה סכנת הכחדה (EN) 
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: עופות
סדרה:: סולתאים
תת־סדרה:: תרופודה
משפחה:: סולתיים
סוג:: סולת אבוט
מין:: סולת אבוט
שם מדעי
 Papasula abbotti ‏ריג'ווי, 1893
תחום תפוצה


סולת אבוט (שם מדעי: Papasula abbotti) היא עוף ימי גדול ממשפחת הסולתיים המהווה מין יחידי בסוגו. סולה זו חיה בעיקר באי חג המולד שבאוקיינוס ההודי ונמצאת בסכנת הכחדה. פרט ראשון מסוג זה נחקר ב-1892 על ידי החוקר וויליאם אבוט, ממנו קיבל העוף את שמו.
אורכה של הסולה כ-80 ס"מ ומשקלה כ-1,400 גרם. היא בעלת נוצות לבנות וכנפיים גדולות ושחורות. הראש כחול והמקור כחול כמותו. לסולה כנפיים גדולות והיא יכולה לדאות במשך חודשים מעל זרמי האוקיינוסים הטרופיים. כשהסולה מוצאת דג היא צוללת במהירות ותופסת אותו מתחת למים.
סולה זו מקימה מושבות רבייה זוגיות באי חג המולד ביערות הגשם של האי ושם מימה קן עשוי מצמחייה שמצוי על העצים הנמוכים. בני הזוג של הסולה חיים יחד כל החיים ומעמידים צאצא כל שנתיים או שלוש.
איומים

סולות אלה נפגעו מאוד עקב הפגיעה ביערות אי חג המולד בשביל כריית פוספט. כמו כן הם נגעו ממין של נמלים פולשות ציידות ממין Anoplolepis gracilipes שהורגות אפרוחים ומבריחות את הבוגרים המקננים באי.
איום נוסף על הסולות הוא דיג יתר וזיהום ימי באזורים מסוימים.
הערות שוליים

↑  סולת אבוט באתר הרשימה האדומה של IUCN
| --- | --- |
בקרת זהויות :  NLI: 987007547065205171  LCCN: sh2003004573
סולת נסקה

| סולת נסקה |
| --- | --- |
 סולת נסקה
מצב שימור
 conservation status: least concern ללא חשש (LC)‏
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: עופות
סדרה:: סולתאים
תת־סדרה:: תרופודה
משפחה:: סולתיים
סוג:: סולה
מין:: סולת נסקה
שם מדעי
 Sula granti ‏רוטשילד, 1902
תחום תפוצה


סולת נסקה בתעופה מעל הים
סולת נסקה (שם מדעי: Sula granti) היא מין של עוף טרופי ממשפחת הסולתיים, עופות ים בעלי מקור ארוך הצוללים למים על מנת לתפוס את טרפם. סולת נסקה חיה באיים מבודדים באוקיינוס השקט, בהם איי גלאפגוס, אטול קליפרטון וכמה איים וולקניים בחצי האי באחה קליפורניה.
סולה זו נחשבה בעבר לאחד מתת-המינים של סולת המסיכה, הדומה לה מאוד וחולקת איתה אזורי מחיה. בעקבות מחקרים גנטיים שנעשו בשנים האחרונות, החליטו לפצל בין שני המינים. עם זאת, באזורי המחיה המשותפים קיימות מושבות מעורבות וישנן עדויות על בני-כלאיים טבעיים.
הסולה היא עוף גדול ולבן ברוב גופו למעט קצוות הכנפיים, הרגליים ו'מסיכת הפנים' השחורים וכן המקור הארוך הכתום. מוטת כנפיה מעל מטר והיא מסוגלת לכופף את כנפיה אחורה כאשר היא צוללת, על מנת להאיץ ולהוריד את החיתוך בכניסה למים.
הסולות ניזונות מלהקות דגים בים. הן מעופפות בלהקות גדולות וכאשר מוצאות להקת דגים, הן צוללות יחדיו מטה מגובה רב ומגיעות עד עומק של מטר מתחת למים, שם הן תופסות את טרפן.
הסולות מקננות בזוגות במושבות גדולות. הנקבות מטילות שתי ביצים בהפרש של כמה ימים. בדרך כלל שתי הביצים בוקעות והאפרוח הבוגר ירחיק את אחיו מהקן, שם הוא ימות מחום, מצמא או מטורפים - תופעה המוכרת בשם קייניזם. ההורים לא מנסים כלל לעצור את האפרוח מלעשות זאת. הסיבה לתופעה זו היא ככל הנראה כדי להגביר את סיכויי השרידה של המין - אם הצאצא הראשון מת (בין אם קרה משהו בעודו בביצה או לאחר הבקיעה), הצאצא השני משמש כגיבוי. בנוסף, קיימת אצל מין זה תופעה לא ברורה בה המבוגרים עלולים לנהוג באגרסיביות עם צאצאיהם, לריב איתם, לצווח לעברם ואף לנסות להזדווג עימם.
הערות שוליים

↑  סולת נסקה באתר הרשימה האדומה של IUCN
יחסי טנזניה–ישראל

| יחסי ישראל–טנזניה |
| --- | --- |
ישראל: טנזניה
   לחצו כדי להקטין חזרה    לחצו להגדלה   

ישראל: טנזניה
שטח (בקילומטר רבוע)
22,072: 947,300
אוכלוסייה
9,961,867: 69,055,333
תמ"ג (במיליוני דולרים)
509,901: 79,158
תמ"ג לנפש (בדולרים)
51,185: 1,146
משטר
דמוקרטיה פרלמנטרית: רפובליקה
שגרירים
אין: (קונסול) קסביאן נוריאל צ'יריץ'
רב-אלוף יצחק רבין והשר מרטין הולה בוחנים צנחנים ממשטרת טנזניה בתום קורס הכשרה בישראל, דצמבר 1964
בין מדינת ישראל לטנזניה מתקיימים יחסים דיפלומטיים מלאים מאז 1994. ב-14 ביוני 2017 קיבל שגריר טנזניה הראשון בישראל את כתב האמנתו מידי נשיא המדינה, ראובן ריבלין, ונפתחה שגרירות טנזניה בישראל, אשר ממוקמת ברמת גן.
שגרירות

ישראל החזיקה שגרירות בטנזניה מאז קיבלה עצמאות, אך זו נסגרה לאור ניתוק היחסים הדיפלומטים עם מדינת ישראל לאחר מלחמת ששת הימים. נכון ל-2022, אין שגרירות ישראלית בטנזניה. האינטרסים הישראלים בטנזניה מטופלים על ידי השגרירות הישראלית בקניה. טנגניקה החליטה עם קבלת עצמאותה, מטעמי חסכון, לפתוח רק שלוש שגרירויות בארצות הברית בממלכה המאוחדת ובהודו ולא שלחה נציג לישראל. בשנת 2017 פתחה טנזניה שגרירות ברמת גן.
ישראלים המבקשים לבקר בטנזניה נדרשים להצטייד בוויזה מתאימה.
בשנים 1995–2010 שימשה רונית הרשקוביץ, אשת עסקים הפעילה בענף התיירות בטנזניה, כקונסול כבוד בישראל. אחר כך שימש בתפקיד איש העסקים נוריאל קסביאן.
ראו גם

יחסי אפריקה–ישראל
לקריאה נוספת

רפאל רופין, שליחות לטנגניקה, הוצאת משרד הביטחון, 1986, תל אביב.
משה יגר, ראשיתו של שירות החוץ 1948–1967, הוצאת כרמל, 2021, עמ' 252–253.
ירוק בעיניים

| --- | --- |
 סינגל בביצוע חיים משה
 יצא לאור:  1994 
 כתיבה:  עוזי חיטמן 
 לחן:  עוזי חיטמן 
 
"ירוק בעיניים" הוא שיר אליפות של מועדון הכדורגל מכבי חיפה. השיר נכתב על ידי עוזי חיטמן לרגל זכייתה של חיפה באליפות המדינה לעונת 1993/1994, בוצע על ידי חיים משה ושחקני הקבוצה, ועובד על ידי דוד קריבושי.
רקע

את עונת 1993/1994 בליגה הלאומית בכדורגל סיימה מכבי חיפה במקום הראשון וזכתה באליפות. הזכייה לוותה בשבירת מספר שיאים ספורטיביים, ובהם השלמת העונה הארוכה ביותר ללא הפסד, מספר הנקודות הגבוה ביותר שנצבר בעונה ומספר השערים הרב ביותר בעונה. לקראת תום העונה, פנה דובר המועדון גיא פלג לקרוב משפחתו, הפזמונאי והמלחין עוזי חיטמן, בבקשה שייצור שיר אליפות עבור המועדון וזה נעתר לבקשה.
תחילה התלבט חיטמן אם לשיר את השיר בעצמו, ולבסוף החליט לפנות לזמר חיים משה וביקש ממנו לבצעו. משה, המזוהה עם קבוצת בני יהודה תל אביב התלבט גם הוא, אך השיב להצעה בחיוב. לביצוע הבית האחרון בשיר הצטרפו שחקני הקבוצה באותה עונה, ואלה לוו בנגינת סינתיסייזר מאת חיטמן ונגינת גיטרה שעליה היה אמון אבי סינגולדה. לעיבוד השיר אחראי דוד קריבושי. השיר בו ביצעו שחקני מכבי חיפה את שיר האליפות נראה לראשונה בתוכנית "משחק השבת", תוכנית סיכום משחקי הליגה בערוץ הראשון..
תוכן השיר

השיר מורכב מחמישה בתים מחורזים, שכל אחד מהם נפתח במשפט "אני רואה ירוק בעיניים", רמז לצבע מדי המשחק של הקבוצה, ומפזמון חוזר, המושרים מפיו של אוהד. בכל אחד מהבתים מתוארות במליצה ובפיוטיות, לאחר המשפט הפותח, רמתו של הכדורגל שהציגה מכבי חיפה באותה עונה ואיכותו והשמחה הרבה והגאווה שהסבה הקבוצה לקהל אוהדיה. כך למשל, מתואר משחקה של חיפה כ"מהפנט ומחשמל" וכ"קונצרט" - מטפורה המציגה את שחקני הכדורגל כקבוצת נגנים מתואמת המפיקה יצירה איכותית ומלהיבה. במטפורה נוספת מתוארת הקבוצה כ"קטר" הדוהר לאירופה ועוצר בראש טבלת הליגה, רמז לכך שהזכייה באליפות מזכה את הקבוצה האלופה בהשתתפות במפעלים האירופיים בעונה הבאה.
בפזמון החוזר מודה האוהד לקבוצה במילים "תודה לך, מכבי, על עונה כה יפה", ואילו בבית האחרון, שבוצע בליווי שחקני הקבוצה, מתחלף האוהד-הדובר בשחקנים המודים לאוהדים. הבית נפתח במילים "אני רואה ירוק ביציע", המשכו מתאר את תרומתם של האוהדים להצלחת הקבוצה וסופו בהכרת תודה. בין הבית האחרון לפזמון החוזר שובצה הקלטה מתוכנית הרדיו "שירים ושערים" שבה נשמעים האות המבשר על כיבוש שער והשדרן דני דבורין המדווח על שער שהובקע לטובת מכבי חיפה - "1:0 לירוקים".
לאחר צאת השיר

החברה הישראלית למדליות ולמטבעות צרפה את מילות השיר לעלון שהופץ עם המדליה שהנפיקה החברה לרגל האליפות.
פלג העיד כי חיטמן ומשה היססו תחילה אם להשתתף בפרויקט, בין היתר משום שיצירתם עד אז לא הייתה מזוהה עם הכדורגל, ומשום שהניחו שהשיר יישכח עד מהרה. בדיעבד התבדו השניים. לימים העידו חיטמן ומשה כי לא פעם התבקשו לבצע את השיר בהופעותיהם גם שנים לאחר שהושמע לראשונה. במשחקיה של מכבי חיפה הוסיף השיר להיות מושמע במשחקי הבית גם בעשור השלישי של המאה ה-21 ואוהדיה של מכבי חיפה שרים אותו בעצמם לפרקים במהלך משחקי הקבוצה.
במצעד שירי האליפות שערכו מספר אתרי ספורט ישראליים בעשורים הראשונים לשנות האלפיים הוזכר "ירוק בעיניים" בין עשרת שירי האליפות המוצלחים והיפים בכל הזמנים, ובחלקם אף דורג ראשון בין שירי האליפות.
חיפה שבה לזכות בתואר האליפות רק 7 שנים מאוחר יותר, בעונת 2000/2001. את שיר האליפות "הנה היא עולה" כתב והלחין חיטמן, שהפעם בחר לבצע את השיר בעצמו. בבית האחרון לשיר שיבץ חיטמן הֶרְמֵז לשיר ירוק בעיניים ("ושוב רואים את הירוק שבעיניים"). השיר זכה אף הוא להצלחה ונותר ברפרטואר השירים שמשמיעה הקבוצה במשחקי הבית שלה, אך הצלחתו לא עלתה על זו של קודמו, "ירוק בעיניים".
ביום פטירתו של חיטמן, 17 באוקטובר 2004, נערך משחק ליגה בין מכבי חיפה לבני יהודה. לפני שריקת הפתיחה ערכה הקבוצה דקת דומיה לזכרו של חיטמן, ובסופה פצחו אוהדי הקבוצה בשירת פזמון השיר.
בתום עונת 2020/2021 זכתה מכבי חיפה באליפות ראשונה מזה עשור. לרגל הזכייה, הקליטה עדן בן זקן, בהפקתם של עידו נצר ועמית מרדכי, גרסת כיסוי לשיר, שהווה כשיר האליפות של אותה העונה. השמעת הבכורה נערכה בתום משחק האליפות של חיפה נגד הפועל באר שבע באצטדיון סמי עופר. גרסת כיסוי נוספת לשיר הוקלטה באותו הקיץ גם על-ידי להקת האוהדים "חוות מזור".
ביולי 2021 יצא שיר האליפות "את מצילה אותי" בביצוע מועדון הקצב של אביהו פנחסוב, בו שובצו המילים "חיפה חיפה" (הנהגות ומושרות כבשיר "ירוק בעיניים").
הערות שוליים

↑   "סערה בממלכה" עם לירן שכנר, ראיון  באתר יוטיוב
↑  דודי פטימר, ‏בוקר טוב, ליגת העל יוצאת לדרך: פרויקט מיוחד, באתר מעריב אונליין, 20 באוגוסט 2016
↑  "זוכרים את עוזי חיטמן", באתר הרשמי של מכבי חיפה, 4 בדצמבר 2014
↑  נוי פרל, ‏מצעד הפזמונים: שיר האליפות הגדול ביותר, באתר ערוץ הספורט, 26 באוגוסט 2017
↑  אבישי סלע, ‏שירים ושערים: מצעד המנוני האליפות בארץ, באתר ערוץ הספורט, 17 במרץ 2020;
רפאל מורדו, ירוק בעיניים, נה נתניה ונעימי זמירות – שירי האליפות הגדולים, באתר "הזווית", 29 ביולי 2017
↑  יצחק הברמן, סיקור המשחק: מכבי חיפה נגד בני יהודה, באתר הרשמי של מכבי חיפה, 17 באוקטובר 2004
"אבא היה אוהד בלב ובנשמה", באתר הרשמי של מכבי חיפה, 21 באוקטובר 2018
יחסי לסוטו–קנדה

| יחסי לסוטו–קנדה |
| --- | --- |
לסוטו: קנדה


לסוטו: קנדה
שטח (בקילומטר רבוע)
30,355: 9,984,670
אוכלוסייה
2,343,924: 39,838,945
תמ"ג (במיליוני דולרים)
2,046: 2,140,086
תמ"ג לנפש (בדולרים)
873: 53,718
משטר
מונרכיה חוקתית: מונרכיה חוקתית   דמוקרטיה פרלמנטרית

יחסי לסוטו–קנדה הם היחסים הדיפלומטיים הרשמיים שבין ממלכת לסוטו לבין קנדה.
סקירה כללית

היחסים הדיפלומטיים שבין ממלכת לסוטו לבין קנדה כוננו ב-1966 מיד לאחר עצמאותה של לסוטו. קנדה הפקידה את היחסים על נציבותה הגבוהה שבפרטוריה, בירת דרום אפריקה. מן הצד השני, לסוטו הפקידה את היחסים על שגרירות שפתחה באוטווה בירת קנדה.
בשנת 2017 הסחר הכולל בין שתי המדינות עמד על 10 מיליון דולר אמריקאי מהם 9.7 מיליון ייבוא מלסוטו ו-302,000 דולר ייצוא ללסוטו. קנדה מחלקת לאזרחי לסוטו מלגות אקדמאיות מיוחדות בתוכנית היהלום של המלכה אליזבת השנייה למנהיגים האפריקאים של המחר.
נציגויות דיפלומטיות

לסוטו מיוצגת בקנדה בדרג השגרירות באמצעות נציבות גבוהה שהיא מחזיקה באוטווה, בירת המדינה. לסוטו מיוצגת בקנדה גם בדרג הקונסולרי באמצעות קונסוליה רשמית שהיא מחזיקה בוונקובר.
קנדה אינה מיוצגת בלסוטו, הן בדרג השגרירות והן בדרג הקונסולרי. קנדה האמינה את נציבותה הגבוהה שבפרטוריה, בירת דרום אפריקה על לסוטו.
יעד סופי: קווי דם

| --- | --- |
 מבוסס על:  דמויות מאת ג'פרי רדיק
 בימוי:  זאק ליפובסקי אדם שטיין
 הופק בידי:  דייוויד סיגל קרייג פרי ג'ון וואטס דיאן מק'גוניגל
 תסריט:  גיא בוסיק לורי אוונס טיילור
 שחקנים ראשיים:  טוני טוד
 צילום:  כריסטיאן סבלדט
 מדינה:  ארצות הברית ארצות הברית
 חברת הפקה:  ניו ליין סינמה
 חברה מפיצה:  אולפני האחים וורנר
 הקרנת בכורה:  2025
 שפת הסרט:  אנגלית
 סוגה:  אימה על-טבעית
 סרט קודם:  "יעד סופי 5" (2011)
 דף הסרט ב־IMDb
 
יעד סופי: קווי דם (באנגלית: Final Destination: BloodLines; נודע גם כ"יעד סופי 6") הוא סרט אימה על-טבעי אמריקאי בבימויו של זאק ליפובסקי ואדם שטיין, ותסריט מאת גיא בוסיק ולורי אוונס טיילור. הסרט הוא השישי בסדרת סרטי "יעד סופי".
הסרט עתיד לעלות לאקרנים במהלך שנת 2025, בהפצת אולפני האחים וורנר.
צוות השחקנים והדמויות

טוני טוד – ויליאם בלודוורת'
הפקה

בינואר 2019, דווח כי סרט חדש מסדרת סרטי "יעד סופי" נמצא בפיתוח על ידי "ניו ליין סינמה". בתחילה, התסריטאים פטריק מלטון ומרקוס דנסטאן כתבו את התסריט המתוארת כאתחול/דמיון מחדש של סדרת הסרטים. במרץ 2020, כנשאל אם עלילת הסרט מתרחשת באותו קאנון כמו בסרטים הקודמים, מפיק הזיכיון, קרייג פרי, ציין: ”אתחול מחדש היא כנראה מילה חזקה מדי... זה גורם לזה להישמע כאילו אנחנו הולכים לשנות הכל, אך זה יהיה בהחלט סרט 'יעד סופי'”. באוקטובר 2020, אישר יוצר סדרת הסרטים ג'פרי רדיק, כי סרט שישי התחיל בתהליכי ההפקה לפני מגפת הקורונה.
באוקטובר 2021, דווח כי לורי אוונס טיילור תכתוב את תסריט הסרט. בינואר 2022, הודיעה שירות הזרמת המדיה HBO Max כי תעלה לשידור את הסרט כסטרימינג, ובנוסף אושר שטיילור כתבה את תסריט הסרט לצד גיא בוסיק. ביולי 2022, ציין רדיק כי עלילת הסרט תהיה שונה מסרטי "יעד סופי" האחרים. בספטמבר 2022, דווח כי זאק ליפובסקי ואדם שטיין יביימו את הסרט. במהלך פגישת זום עם מפיקים מאולפן הסרטים "ניו ליין סינמה", ביימו ליפובסקי ושטיין והציגו כמה קטעים הדומים לסצנות מ"יעד סופי" בתום הפגישה; חלק אמרו כי בחלק מהסצנות השניים הציגו קטעים מוקלטים ואקפטים חזותיים.
הפקה > ליהוק

בספטמבר 2023, דיווח "Bloody Disgusting" כי טוני טוד שב לצוות השחקנים בתור ויליאם בולדוורת'.
הפקה > צילומים

צילומי הסרט התעתדו להתחיל בוונקובר, מ-31 ביולי עד 13 באוקטובר 2023. ב-14 ביולי, תהליכי הפקת הסרט נדחתה עקב שביתת אמני הטלוויזיה והרדיו. ב-4 במרץ 2024, צילומי הסרט החלו בוונקובר, ועתידיים להסתיים ב-13 במאי 2024.
הערות שוליים

↑  Kit, Borys (11 בינואר 2019). "Final Destination Reboot in the Works With Saw Franchise Writers (Exclusive)". The Hollywood Reporter. ארכיון מ-27 ביוני 2021. נבדק ב-31 בינואר 2022. {{cite web}}:  (עזרה)
↑  Sandwell, Ian (14 במרץ 2020). "Final Destination producer teases details about new movie". Digital Spy. ארכיון מ-31 בינואר 2022. נבדק ב-31 בינואר 2022. {{cite web}}:  (עזרה)
↑  Alvar, Natasha (5 באוקטובר 2020). "Interview: Final Destination Creator Jeffrey Reddick Discusses Don't Look Back". Cultured Vultures. ארכיון מ-14 באוקטובר 2020. נבדק ב-31 בינואר 2022. {{cite web}}:  (עזרה)
↑  D'Alessandro, Anthony (25 באוקטובר 2021). "STX Takes Global On Melissa Barrera Thriller Bed Rest From Lori Evans Taylor". Deadline Hollywood. ארכיון מ-11 בדצמבר 2021. נבדק ב-31 בינואר 2022. {{cite web}}:  (עזרה)
↑  Kit, Borys (11 בינואר 2022). "Spider-Man Director Jon Watts to Produce Final Destination Relaunch for New Line, HBO Max". The Hollywood Reporter. ארכיון מ-31 בינואר 2022. נבדק ב-31 בינואר 2022. {{cite web}}:  (עזרה)
↑  Mantilla, Ryan (2 ביולי 2022). "Final Destination 6: Jeffrey Reddick Reveals Film Won't Follow Usual Formula". Collider. ארכיון מ-23 בספטמבר 2022. נבדק ב-23 בספטמבר 2022. {{cite web}}:  (עזרה)
↑  Kit, Borys (23 בספטמבר 2022). "Final Destination 6 Finds Its Directors in Freaks Filmmakers (Exclusive)". The Hollywood Reporter. ארכיון מ-23 בספטמבר 2022. נבדק ב-23 בספטמבר 2022. {{cite web}}:  (עזרה)
↑  DiVincenzo, Alex (2023-09-13). "Final Destination 6 – Horror Icon Tony Todd Will Return!". Bloody Disgusting. ארכיון מ-14 בפברואר 2024. נבדק ב-2023-09-13. {{cite web}}:  (עזרה)
↑  "British Columbia In Production". Creative BC Film Commission. אורכב מ-המקור ב-19 במאי 2023. נבדק ב-2023-05-18. {{cite web}}:  (עזרה)
↑  "Final Destination 6 Is Ready to Go After the Strike, According to Franchise Creator". Collider. 2023-08-03. ארכיון מ-13 בינואר 2024. נבדק ב-2023-08-04. {{cite web}}:  (עזרה)
↑  "British Columbia In Production". Creative BC Film Commission. ארכיון מ-13 בינואר 2024. נבדק ב-13 בינואר 2023. {{cite web}}:  (עזרה)
↑  Klawans, Justin (5 במרץ 2024). "The New 'Final Destination' Movie Is Finally Filming". Collider. ארכיון מ-5 במרץ 2024. נבדק ב-5 במרץ 2024. {{cite web}}:  (עזרה)
יחסי לסוטו–קניה

| יחסי לסוטו–קניה |
| --- | --- |
לסוטו: קניה


לסוטו: קניה
שטח (בקילומטר רבוע)
30,355: 580,367
אוכלוסייה
2,343,924: 56,708,094
תמ"ג (במיליוני דולרים)
2,046: 107,441
תמ"ג לנפש (בדולרים)
873: 1,895
משטר
מונרכיה חוקתית: רפובליקה

יחסי לסוטו–קניה הם היחסים הבילטרליים בין לסוטו לקניה.
היסטוריה

בסוף 2019 ראש ממשלת לסוטו טום טבאנה ביקר בקניה. הוא נפגש וניהל שיחות עם נשיא קניה אוהורו קניאטה.
ביקורו של טבאנה נעשה כתוצאה מכך שהוא ביקש לשפר את היחסים בין שתי המדינות. היחסים מתוארים כלבביים, אם כי יש ביניהם מעט קשרי סחר או חילופי דברים.
טבאנה היה גם ראש ממשלת לסוטו הראשון שביקר בקניה.